În Ghimbav trecerile de pietoni ocolesc scuarele în loc să se intersecteze cu ele, iar băncile sunt aşezate în mijlocul drumului, pentru ca trecătorii să admire...traficul. De câţiva ani, în centrul oraşului, la câţiva paşi de Primărie, o trecere de pietoni depăşeşte orice limită a imaginaţiei: a fost trasată în jurul spaţiului verde, iar pietonii, plictisiţi să ocolească pentru a trece regulamentar strada, preferă să o ia prin locuri nepermise, transmite Digi24.

Pe strada Lungă din oraşul Ghimbav sunt patru treceri de pietoni, mai mult sau mai puţin bine amplasate. Una dintre ele, din motive greu de explicat, este oblică, alte două pleacă din bordurile trotuarelor, astfel că, dacă vor să treacă strada, pietonii trebuie mai întâi să calce iarba şi florile de pe spaţiile verzi, iar cea de a patra - o adevărată operă de artă - ocoleşte capătul scuarului care separă cele două sensuri de mers ale şoselei, transformat în parc.

Localnicii nu au neapărat o problemă cu zebra veselă dar recunosc că ar fi existat soluţii mai bune pentru evitarea amuzantei situaţii. Sunt şi cetăţeni de părere că trecerila de pietoni din Ghimbav nu au nimic în neregulă şi că, oriunde ar fi ele desenate, sunt imperios necesare.

Vă întrebaţi, totuşi, de ce are Ghimbavul o asemenea trecere de pietoni, originală. Primăria nu s-a îndurat să sacrifice spaţiile verzi! "Deocamdată sunt în forma aia. Nu am vrut să stricăm zona verde, dar acolo o să fie o modificare, pentru că o să apară o fântână arteziană chiar în centru", spune Dorel Toma - primarul oraşului Ghimbav.

Cât despre băncuţele buclucaşe, amplasate intre benzile de circulatie, unii spun că nu prea era nevoie de ele. Un lucru este sigur: cu sau fără băncuţe, Ghimbavul se poate mândri că este, probabil, singurul oraş din ţară unde trecerile de pietoni nu sunt perpendiculare pe direcţia de mers a vehiculelor, ci paralele si surprinzatoare.